P6_TA(2007)0171

Menneskerettighedssituationen i Filippinerne

Europa-Parlamentets beslutning af 26. april 2007 om menneskerettighedssituationen i Filippinerne

Europa-Parlamentet,

- der henviser til den rapport, der blev offentliggjort den 22. februar 2007, fra den uafhængige kommission under ledelse af dommer Jose Melo (Melo-kommissionen), der blev nedsat for at undersøge drab på mediefolk og aktivister,

- der henviser til den foreløbige rapport fra Philip Alston, FN's særlige rapportør om udenretslige, summariske eller vilkårlige henrettelser,

- der henviser til den erklæring, som Martin Scheinin, FN's særlige rapportør om fremme og beskyttelse af menneskerettighederne og de grundlæggende frihedsrettigheder i forbindelse med terrorbekæmpelse, fremsatte den 12. marts 2007,

- der henviser til de løfter, som den filippinske regering afgav til det internationale samfund, inden Filippinerne blev valgt ind i FN's Menneskerettighedsråd,

- der henviser til FN's konvention fra 1984 mod tortur og anden grusom, umenneskelig eller nedværdigende behandling eller straf, som blev ratificeret af Filippinerne den 18. juni 1986, og til første og anden valgfrie protokol til denne konvention, som dels giver mulighed for, at enkeltpersoner kan indbringe klager, dels at uafhængige organer kan aflægge besøg i fængsler,

- der henviser til FN's internationale konvention fra 2006 om beskyttelse af alle personer mod tvungne forsvindinger,

- der henviser til kongres- og lokalvalget, der skal afholdes i Filippinerne den 14. maj 2007, og til den EU-valgobservatørmission, der skal udsendes,

- der henviser til formandserklæringen fra det 16. ministermøde mellem EU og ASEAN den 15. marts 2007,

- der henviser til det asiatisk-europæiske udenrigsministermøde (ASEM), der skal finde sted i Hamburg den 28.- 29. maj 2007,

- der henviser til formandskabets erklæring af 26. juni 2006 på vegne af Den Europæiske Union om fuldstændig afskaffelse af dødsstraffen i Filippinerne,

- der henviser til Kommissionens landestrategidokument og det vejledende program for Filippinerne (2005-2006),

- der henviser til sine tidligere beslutninger om Filippinerne,

- der henviser til forretningsordenens artikel 115, stk. 5,

A. der henviser til, at antallet af politisk motiverede drab i Filippinerne er steget drastisk i de seneste år, og at menneskerettighedssituationen i landet giver anledning til alvorlig bekymring,

B. der henviser til, at den lokale menneskerettighedsorganisation Karapatan siden 2001 har registreret 180 tvungne forsvindinger og over 800 drab, hvoraf de fleste blev udført af uidentificerede bevæbnede mænd,

C. der henviser til, at størstedelen af de dræbte, herunder oppositionsmedlemmer, gejstlige, samfundsledere, bønder, journalister, advokater, menneskerettighedsaktivister, fagforeningsfolk eller vidner til udenretlige henrettelser, af regeringsrepræsentanter blev anklaget for at tilhøre dækorganisationer for ulovlige bevæbnede grupper og "terrorister",

D. der henviser til, at præsidenten for Republikken Filippinerne, Gloria Macapagal-Arroyo, har nedsat ovennævnte Melo-kommission, som skal undersøge problemet, og en national politi-indsatsstyrke (Task Force Usig), som hurtigt skal efterforske drabene og retsforfølge gerningsmændene,

E. der henviser til, at resultaterne af de undersøgelser, som Melo-kommissionen og FN's særlige rapportør om udenretslige, summariske eller vilkårlige henrettelser har udført, tyder på, at de filippinske væbnede styrker (AFP) er indblandet i disse politiske drab, men at gerningsmændene i disse tilfælde sjældent bliver anholdt, anklaget eller retsforfulgt,

F. der henviser til, at Melo-kommissionen bl.a. anbefaler følgende: at der oprettes et uafhængigt civilt efterforskningsagentur med bemyndigelse til at håndhæve dommerkendelser og foretage anholdelser, at anklagemyndigheden uddannes, at der oprettes særlige domstole, som skal behandle disse sager, at vidnebeskyttelsesprogrammet forbedres, at politiets efterforskningskapacitet øges, og at sikkerhedsstyrkerne vejledes og uddannes,

G. der henviser til, at præsident Arroyo som opfølgning på disse anbefalinger har udarbejdet en plan bestående af seks punkter med henblik på at standse de udenretlige henrettelser, som bl.a. omfatter følgende elementer: Justitsministeriet skal udvide og forbedre vidnebeskyttelsesprogrammet, Højesteret skal oprette særlige domstole, som skal retsforfølge de personer, der er anklaget for politisk eller ideologisk motiverede drab, AFP skal udarbejde et nyt dokument om kommandoansvar, Justits- og Forsvarsministeriet skal samarbejde med den uafhængige Melo-kommission i forbindelse med menneskerettighedsspørgsmål, og Udenrigsministeriet skal indgive en officiel anmodning til EU, Spanien, Finland og Sverige om at sende efterforskere, som skal bistå kommissionen,

H. der henviser til, at regeringens hidtidige antiterrorforanstaltninger har givet anledning til alvorlig bekymring om eventuelle krænkelser af de i henhold til denne lov tilbageholdte personers menneskerettigheder,

1. udtrykker alvorlig bekymring over det stigende antal politiske drab i Filippinerne i de senere år; opfordrer de filippinske myndigheder til med det samme at foretage den nødvendige efterforskning på en grundig og gennemsigtig måde og til at retsforfølge gerningsmændene;

2. fordømmer på det kraftigste mordet på Siche Bustamante-Gandinao, en engageret menneskerettighedsaktivist, som blev dræbt blot få dage efter, at hun havde udtalt sig til FN's særlige rapportør om udenretslige, summariske eller vilkårlige henrettelser, og er bekymret over den manglende politiefterforskning i denne vigtige sag;

3. er af den opfattelse, at vedtagelsen af Human Security Act 2007, som træder i kraft i juli 2007, risikerer at øge antallet af menneskerettighedskrænkelser fra sikkerhedsstyrkernes side yderligere, da denne lov giver mulighed for anholdelser uden dommerkendelse og vilkårlig tilbageholdelse i op til tre dage; opfordrer i denne henseende den filippinske regering til at træffe konkrete beskyttelsesforanstaltninger med henblik på at forhindre menneskerettighedskrænkelser i forbindelse med anvendelsen af denne lov;

4. fordømmer angreb på lovlige oppositionsgrupper og opfordrer myndighederne til at standse beskyldningerne om samarbejde mellem fredelige oppositionsgrupper og ulovlige væbnede grupper;

5. glæder sig over nedsættelsen af Melo-kommissionen og dennes anbefalinger, etableringen af Task Force Usig samt præsident Arroyos erklæring den 30. januar 2007 om, at hun ikke vil tolerere menneskerettighedskrænkelser, som et første skridt i den rigtige retning;

6. opfordrer den filippinske regering til at vedtage foranstaltninger med henblik på at standse de systematiske trusler mod og chikane af vidner i forbindelse med drabssager og sikre effektiv vidnebeskyttelse; understreger endvidere behovet for at standse opfordringerne til vold mod visse politiske grupper eller grupper i civilsamfundet og genetablere almindelige ansvarsmekanismer med henblik på at kontrollere, at der ikke sker misbrug fra regeringens side; opfordrer i denne henseende navnlig den filippinske ombudsmand til at tage sin forfatningsmæssige rolle alvorligt ved at reagere på anklager mod offentlige embedsmænd i forbindelse med udenretslige henrettelser, ;

7. ser positivt på regeringens 6-punktsprogram, som skal forhindre politiske drab; understreger imidlertid, at den filippinske regering må vise en reel vilje til at efterforske disse drab og være klar til at retsforfølge gerningsmændene, herunder repræsentanter for sikkerhedsstyrkerne; bemærker, at de fleste politiefterforskninger hidtil har været mangelfulde;

8. glæder sig over, at præsident Arroyo den 24. juni 2006 undertegnede lov nr. 9346, der afskaffer dødsstraffen i Filippinerne; opfordrer de filippinske myndigheder til endvidere at ratificere den nye FN-konvention om tvungne forsvindinger og vedtage gennemførelsesbestemmelser;

9. er bekymret over, at det eksisterende klima af straffrihed undergraver offentlighedens tillid til retsstatsprincippet, og at drabene skaber et klima, hvor den filippinske befolkning ikke frit kan udøve deres ret til politisk ytringsfrihed og forsamlingsfrihed;

10. opfordrer præsident Arroyo til omgående at gribe ind med henblik på at forhindre risikoen for en yderligere eskalering af volden før og under de kommende valghandlinger;

11. opfordrer den filippinske regering til at garantere sikkerheden for de personer, der ansøger om omfordeling af land i henhold til Comprehensive Agrarian Reform Programme (CARP), og til at fremskynde gennemførelsen af jordreformprogrammet med henblik på at fjerne en af årsagerne til den politiske vold;

12. glæder sig over Kommissionens udtalelse om, at den vil bistå den filippinske regering i forbindelse med efterforskningen af udenretslige henrettelser ved at sende et hold eksperter til Filippinerne;

13. pålægger sin formand at sende denne beslutning til Rådet, Kommissionen, FN's Menneskerettighedsråd, ASEAN-landenes regeringer samt Filippinernes regering og parlament.

--------------------------------------------------